Normalment tfajla jew mara ma tħobbx toħroġ mingħajr ma tissebbaħ ftit bil-make-up għax għandha mnejn tħossha mhux imbiddla. Issib min ma jgħaddix bla make-up, filwaqt li oħrajn għalihom il-make-up mhux xi prijorità tal-ħajja. Fil-każ tiegħi ngħaddi mingħajr make-up, u napplikah għal okkażjonijiet importi biss. M'iniex waħda minn dawk li ma noħroġx mill-bieb 'il barra mingħajr make-up, u ma nħossx li huwa priojorità. U mnalla, għax diġà ħajti hija mimlija kif inhi! Għall-intervista tal-lum tkellimt ma' persuna li sirt nafha din is-sena u li nnutajt li mingħajr make-up ma tgħaddix, lanqas meta konna niltaqgħu fl-istess post ħdejn il-baħar. Qed nirreferi għal Claudine Zahra. Għandha disgħa u tletin sena, toqgħod il-Mosta, u bħala passatempi għandha għal qalbha ż-żumba u l-għawm. Taħdem f'waħda mill-fabbriki lokali u tqis lilha nfisha bħala persuna dħulija li tagħmel ħbieb malajr, qalbha tajba u tħobb tgħin fejn huwa possibbli. Kif għedt fil-bidu, Claudine hija persuna ffissata fuq il-make-up u ma tgħaddix mingħajru. Ilha tapplika l-make-up fuqha nnifisha minn mindu kienet tattendi s-sekondarja, jiġifieri minn meta kellha xi tlettax-il sena. Il-make-up sar parti minn ħajjitha Claudine sostniet miegħi li ma toħroġx mill-bieb 'il barra mingħajr make-up. Xtaqt inkun naf ir-raġuni wara dan. "Ir-raġuni hija waħda sempliċi: għax inħoss li l-make-up sar parti minni. Barra minn hekk, għalija l-make-up huwa xi ħaġa li bih tħossok aħjar." Peress li għal ħafna nies il-make-up ifisser biss spejjeż żejda u ħela ta' ħin, staqsejtha wkoll jekk taħsibx li l-make-up huwa indrigu żejjed, ħela ta' ħin, spejjeż u ħela ta' risorsi oħra biex tapplikah anke għal qadjiet żgħar u mhux fit-tul. "Ma naħsibx li huwa aktar indrigu għall-fatt li tant drajt nagħmlu li ma niħux ħafna ħin biex napplikah. Bħala spejjeż inħoss li kulħadd għandu xi żvog, pereżempju hawn min jonfoq ħafna flus fis-sigaretti," wieġbet fil-pront Claudine. Anke biex tmur xi qadja żgħira jkollha tapplika l-make-up Fatt kurjuż dwar Claudine huwa li jekk tkun id-dar mingħajr make-up u tinduna li jonqosha xi ħaġa li tista' tixtri mill-viċin, xorta jkollha tagħmel il-make-up biex toħroġ mid-dar tixtri sempliċiment kartuna ħalib jew xi ħaġa oħra ta' malajr. Hawn min jgħid li hija fissazzjoni żejda, iżda Claudine tant bil-make-up li għaliha sar parti minnha u għalhekk, jekk tkun ħierġa, tieħu l-make-up magħha kull fejn tmur! Ma stajtx ma nistaqsihiex jekk kienx hemm imqar darba waħda biss li ħarġet mingħajr ma għamlet make-up. Dlonk Claudine rrispondietni li qatt ma tiftakar li ħarġet mingħajr make-up. Kif semmejt qabel f'din l-intervista, Claudine anke biex tmur sal-baħar tapplika full make-up, u anke għax-xogħol. B'hekk staqsejtha xi kemm tieħu ħin kull darba biex tagħmel il-make-up qabel ma tmur ix-xogħol, u għaliex tippreferi tqum kmieni minflok torqod aktar biex tilħaq tagħmel il-make-up. "Biex napplikah nieħu biss bejn kwarta u għoxrin minuta, li għalija mhux wisq. Anke għall-baħar, l-istess, inħobb inkun b'full make-up, kif ukoll għax-xogħol. Ma nħossx li kwarta jew għoxrin minuta se jagħmlu xi differenza kbira għall-irqad," saħqet Claudine. Matul din l-intervista sirt naf li l-unika drabi li Claudine toħroġ mingħajr make-up huma biss dawk il-mumenti li toħroġ mid-dar u tidħol fil-karozza tagħha. Fil-fatt, sostniet miegħi li kemm-il dabra toħroġ mingħajru sal-karozza u tapplikah ġol-karozza stess qabel ma tmur xi mkien, pereżempju x-xogħol, biex taħseb kmieni għall-parkeġġ. B'hekk ġieni f'moħħi l-ħsieb li forsi, għal xi raġuni jew oħra, ikollha tinżel mill-karozza f'nofs id-destinazzjoni tagħha, u appuntu tkun bla make-up. Dehret ftit imħassba, u qaltli li dan il-ħsieb qatt m'għaddielha minn moħħha u qatt ma ħasbet li jista' jkun li xi darba jkollha tinżel mill-karozza qabel ma tkun applikat il-make up. "Jekk xi darba jkollu jkun hekk, żgur se tkun ħaġa li ma tiġrix kuljum," tbissmet Claudine. Tammira l-kuraġġ ta' tfajliet li jafu joħorġu bla make-up Xtaqt inkun naf l-opinjoni tagħha kif tħares lejn tfajliet oħra li jafu jgħaddu u joħorġu mingħajr make-up. "Jien kważi nammirahom lit-tfajliet li ma jħobbux il-make-up u li jgħaddu mingħajru għax ikunu aktar naturali," sostniet Claudine. Ħafna jħarsu lejn make-up żejjed bħala ħsara għall-pori tal-wiċċ, għall-fatt li dak li jkun ma jkunx qed jagħti nifs lill-ġilda tal-wiċċ. Dwar dan il-fattur tkellimt ma' Claudine u ħadt l-opinjoni tagħha. "Jiena waħda minn dawk li ma nagħtix kas jekk ma nkunx qed nagħti nifs lil wiċċi għax nagħmel il-make-up kuljum. Nemmen li l-aqwa li nnaddaf wiċċi kuljum u napplika ċerti prodotti ta' bżonn u xejn aktar." Immaġinajt li, minħabba l-ammont ta' make-up li tapplika kuljum, Claudine żgur li għandha diversi tipi ta' make-up u allura ma jonqsux l-ispejjeż biex tixtri dak li jkollha bżonn ta' kuljum. Fil-fatt, sostniet li tuża ħafna make-up u ditti differenti. "Għandi ħafna prodotti, imma xorta nħoss li flus nonfoq anqas minn min ipejjep ammont ta' sigaretti kuljum. Hawn ħafna prodotti bi prezzijiet raġonevoli ta' fis-suq. Jiena naħseb li tista' tonfoq kemm tixtieq int, u skont x'tixtri." Fl-aħħar nett stedint lil Claudine sabiex tgħaddi messaġġ lill-qarrejja tal-KullĦadd. "Il-messaġġ tiegħi huwa li kull min bħali jħossu komdu aktar bil-make-up mhu qed jagħmel xejn ħażin, anzi huwa mezz kif issebbaħ id-dehra tiegħek u tħossok aħjar," temmet tgħid Claudine.